Wenke vir die versekering van jou tweedehandse motor - Jou Geld | Solidariteit WêreldJou Geld | Solidariteit Wêreld
Tuis › Artikels › Wenke vir die versekering van jou tweedehandse motor
Maak nie saak in watter beroep jy is nie, jy het 'n voertuig nodig om by die werk te kom. En die afgelope paar maande het die verkoop van tweedehandse voertuie die hoogte ingeskiet as gevolg van die impak wat Covid-19 op die ekonomie het. Tweedehandse voertuie het skielik na 'n goeie opsie begin lyk, maar dit kom ook met verskeie versekeringsoorwegings.
Voor jy koop
Stel heel eerste vas of die voertuig in 'n ongeluk was. Moenie dit net aanvaar as die agent of verkoopsman vir jou sê die voertuig is ongelukvry nie, want dit kan later vir jou groot probleme veroorsaak.
Maak seker jy koop by 'n betroubare handelaar en wees ekstra versigtig wanneer jy 'n voertuig aanlyn koop. Bedrog is ongelukkig 'n werklikheid.
Wanneer jy by 'n handelaar koop, kan jy vir 'n e-Natisdokument vra om vas te stel of dit nie 'n gesteelde kar is nie.
Wat jy ook al besluit, dit is uiters belangrik om al die kostes van die kooptransaksie te oorweeg voor jy enige iets teken.
Tweedehandse voertuie is dalk nie so duur soos 'n nuwe nie, maar hou in gedagte dat dit meer gereeld herstelwerk nodig mag hê.
Die tweedehandse voertuig het dalk ekstras wat aangebring is nadat die kar gekoop is. Maak seker dat dit by jou versekering ingesluit is, byvoorbeeld 'n baie duur klankstelsel. As dit nie in jou versekering gespesifiseer is nie, is jy nie gedek nie.
Maak eers somme
Dit mag dalk algemene praktyk wees om 'n onderhoudsplan in te sluit wanneer jy 'n nuwe motor koop, maar sal heel moontlik nie deel wees van die pakket as jy 'n tweedehandse voertuig koop nie.
Jy moet die koste van die voertuig deeglik uitwerk, insluitende dienste, onderdele wat dalk vervang moet word, bande, lisensie ens.
Jy mag dalk dink 'n tweedehandse familiemotor sal minder van 'n teiken wees vir misdadigers as 'n splinternuwe sportmotor, maar jou risiko om in 'n ongeluk betrokke te raak is nie uitgesluit nie, en sonder versekering kan dit 'n duur spulletjie afgee. Enige voertuig is 'n teiken as misdadigers dit in 'n misdaad wil gebruik.
Om jou versekering op te gradeer kan 'n wyse besluit wees; maak seker wat jy nodig het, want dit kan jou premie beïnvloed.
Die verkoopswaarde van jou voertuig moet ook met jou adviseur bespreek word, want jy kan dalk vir 'n kleiner premie kwalifiseer gebaseer op die model van die voertuig.
Alle voertuie moet onderhou word sodat daar nie later meganiese probleme ontstaan nie. Dit is dus belangrik om 'n diensrekord van die tweedehandse voertuig te bekom indien moontlik.
Onthou om die voertuig gereeld te laat diens, selfs al ry jy nie baie nie – elke 15 000 km of een keer per jaar is 'n goeie Moenie enige dienste oorslaan nie – dit kan later groot probleme veroorsaak.
Maak seker die bande word geroteer en vervang indien nodig.
Moenie hierdie belangrike veranderinge vergeet nie
Jou tweedehandse voertuig moet behoorlik by jou versekering gevoeg word. Maak seker jou adviseur ken jou roetine en waar die voertuig sal wees, sodat die korrekte inligting in jou versekeringspolis opgeneem word.
Baie van ons verhuis, of werk van die huis af en het dalk vergeet om dié inligting op te dateer. Maak seker die adres waar jou voertuig geparkeer is, is dieselfde as op die polisdokument.
Die Solidariteit Gilde vir Finansiële Beroepe is 'n gemeenskap wat daarop toegespits is om professionele persone wat dienste in die finansiële bedryf aanbied met mekaar in kontak te bring, om jongmense 'n kans op 'n loopbaan in die beroep te gee, en die waghond te wees wat brandpunte in die beroep met werkbare oplossings takel. Besoek gerus https://solidariteit.co.za/en/solidarity-occupational-guilds/ om meer oor die gilde uit te vind.